Škripek, Branislav, poslanec NR SR (2024-01-24):
Ďakujem pekne za slovo. Kolegovia, zvlášť v tomto návrhu na skrátené legislatívne konanie na 8. schôdzi vlády Slovenskej republiky bol tento návrh vládou aj schválený. Hovoríme o vládnom návrhu zákona, ktorým sa mení a dopĺňa zákon č. 300/2005 Z. z. Trestného zákona v znení neskorších predpisov a ktorým sa menia a dopĺňajú niektoré zákony, toto bolo medzi vecami, čo bolo predložené na prerokovanie Národnej rade (tlač 106), a to aj spolu s návrhom vlády na skrátené legislatívne konanie, ktoré je vedené ako tlač 105. Tento bod bol schválený ako bod 16 na schôdzi vlády spolu s návrhom na toto skrátené konanie ako bod 17 a pri predložení návrhu pán minister spravodlivosti uplatnil postup podľa § 27 zákona č. 400/2015 Zb. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov. Toto ustanovenie obsahuje pravidlo, ktor... podľa ktorého v prípade, ak nastanú „mimoriadne okolnosti“ je možné vylúčiť postup podľa § 8 až 10 uvedeného zákona, to je predbežná informácia o príprave návrhu, zverejnenia návrhu na portáli Slov-Lex, pripomienkové konania a rozporové konania. Takže toto je možné vynechať. Ide však o zmeny, ktoré nie sú len evolučné, ale priam revolučné a je nevyhnutné, aby tento úmysel bol komunikovaný a najmä prekonzultovaný s odbornou verejnosťou, najmä ak navrhované zmeny sa týkajú 164 bodov novely Trestného zákona, 116 bodov novely Trestného poriadku a desiatky bodov v ďalších 12 zákonoch napísaných legislatívnym jazykom. Vládna garnitúra týmto nepripustila vecnú diskusiu expertov štátnych rezortov, ani ostatných pripomienkujúcich subjektov o navrhovaných zásadných systémových zmenách pravidiel fungovania slovenskej spoločnosti v oblasti trestnej spravodlivosti spojených so zrušením Úradu špeciálnej prokuratúry, čo je významný štátny orgán s možným dopadom na stovky závažných trestných vecí, najmä z hľadiska rýchlosti konania. To znamená, že ak účinnosť zákona nebude posunutá o niekoľko mesiacov, nebudú sa príslušné orgány môcť pripraviť a postupne realizovať úkony podľa ich významu a závažnosti, najmä z pohľadu závažnosti dopadov na základné ľudské práva a slobody ako je väzba, výkon trestu odňatia slobody, odposluchy, použitie agenta, zastavenie trestného stíhania pre zánik trestnosti, postúpenie veci na priestupok, zmena právnej kvalifikácie, zmena vecnej príslušnosti a tak ďalej a tak ďalej. Predložená novela Trestného zákona bez pripomienkového konania, bez vecnej diskusie k predloženému textu návrhu zákona, bez hľadania celospoločenskej dohody v skrátenom legislatívnom konaní predstavuje zásadné zmeny, ako som tu už spomenal, spomenul, priam revolúciu v pravidlách trestnosti a trestania na Slovensku. Uskutočňovať zásadné zmeny pravidiel trestania a trestnosti takýmto spôsobom nie je zlučiteľné s princípmi občianskej spoločnosti, ako sa k tomu už vyjadrili mnohí za týmto pultíkom. Štát robí zmeny pravidiel trestnosti a trestania, a tak by ich mal nastaviť procesne a časovo tak, aby zabezpečil pre svoje orgány primeraný čas na kvalitnú realizáciu zmien, tak aby nebolo dotknuté vybavovanie dotknutých agiend, plynule a bez prieťahov. Absencia odbornej diskusie spôsobila alebo spôsobuje nedostatky v niektorých aspektoch trestného konania, napríklad zmena vecnej príslušnosti súdu na prejednanie veci. Súčasná právna úprava určuje príslušnosť Špecializovaného trestného súdu, avšak po prijatí tejto novely tým, že prechodné ustanovenia neupravujú rozpojednávané veci, tak v prípade trestných vecí so škodou alebo rozsahom nad 6,650 mil. eur, ale nižšou ako 17,5 mil. eur, čo je nová hranica v dôsledku zvýšenia malej škody z 266 eur na navrhovaných 700 eur, budú musieť byť z dôvodu zmeny vecnej príslušnosti, teda nebudú dosahovať škodu v rozsahu 17,5 mil. eur, postúpené okresnému alebo mestskému súdu príslušnému na prejednanie veci. Takže pozrime sa ešte na niektoré aspekty navrhovaných zmien, lebo tú, čo som teraz menoval, je závažná a nie príjemná pre to, ako sa môže potom uskutočňovať a vyšetrovať. Prechodné ustanovenia nezohľadňujú optimálne nastavenie pre políciu ani justičné orgány. Riešia len zmeny týkajúce sa spolupracujúcich obvinených a vyšetrovanie vedené vyšetrovateľmi Úradu inšpekčnej služby a k zmene vecnej príslušnosti dôjde ihneď, teda ku dňu účinnosti zákona, a bez ohľadu na to, v akom štádiu trestného konania sa vec nachádza, keďže prechodné ustanovenia k Trestnému poriadku neupravujú, že napríklad veci v súdnom konaní rozhodne súd, na ktorý bola podaná obžaloba, pred nadobudnutím účinnosti nové le... novely zákona. Predkladateľ tejto novely nedôsledne zvážil dopad a dosah pripravovaných zmien s ohľadom na prebiehajúce konania, napríklad v roku 2002 bolo stíhaných, alebo teda vymenujem: 10 944 osôb za majetkové trestné činy, 1 300 osôb za hospodárske trestné činy a len 168 osôb za korupciu, preto zhruba 10-tisíc trestných vecí so známym páchateľom bude treba preskúmať z hľadiska dopadov novely na zmenu právnej kvalifikácie. Ďalšie tisíce vecí sú v štádiu preverovania podozrenia z trestného činy alebo vyšetrovania vo veci, kde neboli zistené skutočnosti odôvodňujúce vznesenie obvinenia. Vo všetkých týchto veciach bude treba primerane reagovať na zmenu právnej kvalifikácie a zohľadniť všetky procesné súvislosti. Ak sa z obzvlášť závažného zločinu alebo zločinu stane prečin, prichádza do úvahy prepustenie z väzby z dôvodu kratších lehôt, ukončenie prebiehajúcich procesných úkonov viazaných na zločin ako napríklad odposluchy, agent a podobné veci, ktoré som menoval pred chvíľou. Ďalej. Ak nie sú dôsledne zapísané v systémoch OČTK položka, ako je výška škody, bude potrebné dôsledne a individuálne prechádzať tieto spisy, upraviť právnu kvalifikáciu a písomne upovedomiť obvineného a jeho obhajcu. To všetko spôsobí ďalšie úkony v konaniach, ktoré budú musieť byť ku dňu účinnosti novely Trestného zákona alebo pri riadnom vybavovaní dennej agendy konané. V tomto stave nepripravenosti je viac ako pravdepodobné, že nastanú chyby aj prieťahy. Je potrebné zdôrazniť, že postavenie polície a prokuratúry v spoločnosti má nezastupiteľné miesto pri ochrane jednotlivých a spoločných záujmov a plynule má poskytovať občanom a organizáciám službu zabezpečenia trestnej spravodlivosti, preto zmeny, ktoré sú navrhované, spôsobia narušenia zabezpečenia trestnej spravodlivosti. Ja myslím, že toto sú značne negatívne správy a súvislosti, ktoré z tohoto všetkého vyplývajú, a my všetci sa vlastne primerá... prizeráme na toto skrátené legislatívne konanie a pomaly tým prechádzame a v podstate čakáme na to, že vládna väčšina svojimi pár hlasmi navyše celé toto konanie, skrátené konanie aj tak schváli. Ďakujem za pozornosť. (Potlesk.)